**ဦးဘော့စ်ကို** (၁၄ အောက်တိုဘာ ၁၉၇၄-၂၄ ဒီဇင်ဘာ ၂၀၂၁) သည် ကယားပြည်နယ် အစိုးရအဖွဲ့ ခေတ္တဝန်ကြီးချုပ်၊ စိုက်ပျိုးမွေးမြူရေးနှင့် ဆည်မြောင်းဝန်ကြီးအဖြစ် တာဝန်ထမ်းဆောင်ခဲ့သူ ဖြစ်သည်။ ၂၀၂၀ ပြည့်နှစ် စက်တင်ဘာ ၃ ရက်နေ့တွင် ကယားပြည်နယ် ဝန်ကြီးချုပ် ဦးအယ်လ်ဖောင်းရှိုအား ရာထူးမှ ရပ်စဲလိုက်ပြီးနောက် ဦးဘော့စ်ကိုအား ကယားပြည်နယ် ခေတ္တဝန်ကြီးချုပ်အဖြစ် နိုင်ငံတော်သမ္မတ ဦးဝင်းမြင့်က ခန့်အပ်ခဲ့သည်။

၂၀၂၁ခုနှစ် ​ဖေ​ဖော်ဝါရီလ ၁ရက်​နေ့တွင် တပ်မ​တော်မှ အာဏာသိမ်းယူမှု ဖြစ်ပွားပြီး​နောက် အခြားဝန်ကြီးချုပ်များနည်းတူ ဖမ်းဆီးထိန်းသိမ်းခြင်း ခံခဲ့ရသည်။ သို့​သော် လအနည်းငယ်အကြာတွင် ပြန်လည်လွတ်​မြောက်လာခဲ့သည်။ ထို့​နောက် ဒီး​မော့ဆိုမြို့နယ်တွင် ​နေထိုင်ကာ ဒီး​​မော့ဆို ပြည်သူ့ကာကွယ်​ရေးတပ်ဖွဲ့များကို အကူအညီ​ပေးလျက် စစ်အာဏာသိမ်းခြင်းကို ဆန့်ကျင်ခဲ့ပြီး ၂၀၂၁ခုနှစ် ဒီဇင်ဘာလ (၂၄) ရက်နေ့ နံနက် (၅)နာရီ (၁၅) မိနစ်အချိန်တွင် ရုတ်တရက်ကွယ်လွန်သွားခဲ့သည်။

အစောပိုင်းဘဝ
------------

ဦးဘော့စ်ကို ကို ၁၉၇၄ ခုနှစ် အောက်တိုဘာလ ၁၄ ရက်နေ့တွင် ကယားပြည်နယ်၊ ဒီးမော့ဆိုမြို့နယ်၊ ပူဖားကျေးရွာတွင် ဖခင် ဦးသောင်းနှင့် မိခင် ဒေါ်မူရှိတို့က မွေးဖွားခဲ့ပြီး ကယန်းလူမျိုးတစ်ဦး ဖြစ်သည်။ အထကခွဲ (သေးဆူလဲ)၊ အထက(နန်းမယ်ခုံ)၊ အထက(၂) လွိုင်ကော်မြို့တို့တွင် ဆယ်တန်းအထိ ပညာသင်ကြားခဲ့သည်။

နိုင်ငံရေး
----------

ဦးဘော့စ်ကိုသည် အမျိုးသားဒီမိုကရေစီအဖွဲ့ချုပ်ပါတီဝင်တစ်ဦး ဖြစ်သည်။ ၂၀၁၅ ခုနှစ် အထွေထွေ ရွေးကောက်ပွဲတွင် ကယားပြည်နယ် လွှတ်တော်ကိုယ်စားလှယ်နေရာကို ဒီးမော့ဆိုမဲဆန္ဒနယ်အမှတ် ၂ မှ ဝင်ရောက်ယှဉ်ပြိုင်ခဲ့ပြီး အနိုင်ရ ရွေးကောက်ခံခဲ့ရသည်။ထို့နောက် ကယားပြည်နယ်အစိုးရအဖွဲ့တွင် စိုက်ပျိုးမွေးမြူရေးနှင့် ဆည်မြောင်းဝန်ကြီး ဖြစ်လာခဲ့သည်။ ၂၀၂၀ပြည့်နှစ်တွင် ဝန်ကြီးချုပ် ဦးအယ်လ်ဖောင်းရှို စွပ်စွဲပြစ်တင်ခံရပြီး တာဝန်မှ ရပ်စဲခံရပြီးနောက် ဦးဘော့စ်ကိုအား ယာယီဝန်ကြီးချုပ်အဖြစ် သမ္မတရုံးမှ ခန့်အပ်ခဲ့သည်။ ၂၀၂၁ခုနှစ် ဖေဖော်ဝါရီလ (၁)ရက်နေ့တွင် တပ်မတော်မှ အာဏာသိမ်းယူခဲ့ရာ အခြားသော ပြည်နယ်နှင့် တိုင်းဒေသကြီး ဝန်ကြီးချုပ်များနည်းတူ ဖမ်းဆီးခံခဲ့ရသည်။ သို့သော်မကြာမီတွင် ပြန်လည်လွတ်မြောက်လာခဲ့သည်။

ဦးဘောစ့်ကိုသည် ၂၀၂၀ ပြည့်နှစ် အထွေထွေ ရွေးကောက်ပွဲတွင် လွှတ်တော်ကိုယ်စားလှယ်အဖြစ် ဝင်ရောက်အရွေးမခံသော်လည်း စစ်အာဏာသိမ်းပြီး နောက်ပိုင်း ပြည်သူလူထုများ ငြိမ်းချမ်းစွာဆန္ဒထုတ်ဖော်ချိန်တွင်သော်လည်ကောင်း ရရာလက်နက်စွဲကိုင်တော်လှန်ချိန်တွင်လည်းကောင်း ပြည်သူနှင့်အတူ တစ်သားတည်းပူးပေါင်းပါဝင်ခဲ့သူဖြစ်သည်။အထူးသဖြင့် လက်နက်ကိုင်တော်လှန်ရေးကာလတွင် ပြည်သူ့ကာကွယ်ရေးတပ် ဒီးမော့ဆို (DMO-PDF)အား အကြံပေးခြင်း၊ စိတ်ဓာတ်များမြင့်တင်ပေးခြင်း၊ စည်းကမ်းများကြပ်မတ်ပေးခြင်းတို့ကို တတ်နိုင်သည့်ဘက်မှ အကူအညီပေးခြင်းများကို မကွယ်လွန်ခင် အချိန်ထိ ကိုယ်တိုင်ကိုယ်ကျ အနီးကပ်ကူညီဆောင်ရွက်ပေးခဲ့သူဟု ဆိုသည်။

ကွယ်လွန်ခြင်း
-------------

ဦး​ဘော့စ်ကိုသည် ၂၀၂၁ခုနှစ် ဒီဇင်ဘာလ (၂၄) ရက်​နေ့တွင် ကွယ်လွန်ခဲ့သည်။ ကွယ်လွန်ချိန်တွင် အသက် (၄၇)နှစ်ရှိပြီဖြစ်သည်။ သူသည် အသည်း​ရောဂါအခံရှိသူလည်းဖြစ်သည်။ ကွယ်လွန်ချိန်တွင် ကိုရိုနာဗိုင်းရပ်စ်​ရောဂါ​ သံသယဖြင့် ကွယ်လွန်ခဲ့သည်ဟု သတင်းများတွင် ​ဖော်ပြခဲ့ကြသည်။ဦးဘောစ့်ကို၏ ကျန်ရစ် ရုပ်ကလာပ်အား ကက်သလစ်ထုံးတမ်းအစဉ်အလာနှင့်အညီ ၂၀၂၁ခုနှစ်၊ဒီဇင်ဘာ(၂၄)ရက် ညနေ (၃း၃၀)နာရီ အချိန်တွင် ဂူသွင်းသင်္ဂြိုဟ်ခဲ့ကြသည်။

ကိုးကား
-------

1. ↑  ကယားပြည်နယ်ဝန်ကြီးများ ခန့်အပ်တာဝန်ပေးခြင်း (အမိန့်အမှတ်၊ ၂၃/၂၀၁၆)။ နိုင်ငံတော် သမ္မတရုံး (၆ ဧပြီ ၂၀၁၆)။ 3 September 2020 တွင် မူရင်းအား မော်ကွန်းတင်ပြီး။  ၃ စက်တင်ဘာ ၂၀၂၀ တွင် ပြန်စစ်ပြီး။
2. ↑  နော်နိုရင်း (၃ စက်တင်ဘာ ၂၀၂၀)။ ကယားပြည်နယ် စိုက်ပျိုးမွေးမြူရေးဝန်ကြီး ဦးဘော့စ်ကို ခတ္တဝန်ကြီးချုပ်အဖြစ်ခန့်အပ်။ ဒီဗွီဘီ။ 3 September 2020 တွင် မူရင်းအား မော်ကွန်းတင်ပြီး။  ၃ စက်တင်ဘာ ၂၀၂၀ တွင် ပြန်စစ်ပြီး။
3. ↑  စိုးစိုးထက်၊ ခေမဏီဝင်း (၃ စက်တင်ဘာ ၂၀၂၀)။ ကယားဝန်ကြီးချုပ်ကို တာဝန်ကနေ ရပ်စဲ။ RFA။ 3 September 2020 တွင် မူရင်းအား မော်ကွန်းတင်ပြီး။  ၃ စက်တင်ဘာ ၂၀၂၀ တွင် ပြန်စစ်ပြီး။
4. ↑  "ကယားပြည်နယ် ခေတ္တဝန်ကြီးချုပ်နှင့် ပြည်နယ်အစိုးရအဖွဲ့ အပါအဝင် ဝန်ကြီးချုပ်ဟောင်း ဦးအယ်လ်ဖောင်းရှိုတို့အား ထိန်းသိမ်းထား"။
5. 1 2  "ကယား ခေတ္တဝန်ကြီးချုပ် ဦးဘော့စ်ကို ကွယ်လွန်"။ 6 February 2022 တွင် ပြန်စစ်ပြီး။ Archived from the original on 6 February 2022။
6. 1 2  ဦးဘော့စ်ကို ကိုယ်ရေးရာဇဝင်။ ကယားပြည်နယ် လွှတ်တော်။ 3 September 2020 တွင် မူရင်းအား မော်ကွန်းတင်ပြီး။  ၃ စက်တင်ဘာ ၂၀၂၀ တွင် ပြန်စစ်ပြီး။
7. ↑  ကိုယ်စားလှယ် အကြောင်း။ ပွင့်လင်းလွှတ်တော်။ 3 September 2020 တွင် မူရင်းအား မော်ကွန်းတင်ပြီး။  ၃ စက်တင်ဘာ ၂၀၂၀ တွင် ပြန်စစ်ပြီး။
8. ↑  တာဝန်မှ ရပ်စဲခံရသည့် ဆုံးဖြတ်ချက်အပေါ် ဦးအယ်လ်ဖောင်းရှို တုံ့ပြန်။
9. ↑  ဖေဖော်ဝါရီ ၁ ရက် စစ်အာဏာသိမ်းပွဲ ဖမ်းဆီးခံရသူများစာရင်း။
10. ↑  "ကယားပြည်နယ် ဝန်ကြီးချုပ်ဟောင်း ဦးဘော့စ်ကို ကိုဗစ်ရောဂါနဲ့ ကွယ်လွန်"။
11. ↑  ဦးဘောစ့်ကိုအား ကက်သလစ်ထုံးတမ်းအစဉ်အလာနှင့်အညီ ဂူသွင်းသင်္ဂြိုဟ်။